ประกาศคณะกรรมการมาตรฐานสินค้าเกษตร เรื่อง คุณสมบัติ ลักษณะต้องห้าม วาระการดำรงตำแหน่ง การพ้นจากตำแหน่ง การประชุม และการดำเนินงานของคณะกรรมการวิชาการ  (ฉบับ Update ล่าสุด)

ประกาศคณะกรรมการมาตรฐานสินค้าเกษตร
เรื่อง
คุณสมบัติ ลักษณะต้องห้าม วาระการดำรงตำแหน่ง การพ้นจากตำแหน่ง
การประชุม
และการดำเนินงานของคณะกรรมการวิชาการ[๑]

อาศัยอำนาจตามความในมาตรา
๗ (๖) และมาตรา ๑๗ แห่งพระราชบัญญัติมาตรฐานสินค้าเกษตร พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการมาตรฐานสินค้าเกษตรจึงประกาศกำหนดคุณสมบัติ ลักษณะต้องห้าม
วาระการดำรงตำแหน่งการพ้นจากตำแหน่ง การประชุม
และการดำเนินงานของคณะกรรมการวิชาการไว้ ดังต่อไปนี้

ข้อ
๑ 
กรรมการวิชาการต้องมีคุณสมบัติและไม่มีลักษณะต้องห้ามไว้ ดังต่อไปนี้
๑.๑
มีสัญชาติไทย
๑.๒
ไม่เป็นบุคคลล้มละลาย
๑.๓
ไม่เป็นคนไร้ความสามารถหรือคนเสมือนไร้ความสามารถ
๑.๔
ไม่เคยได้รับโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

ข้อ
๒  กรรมการวิชาการมีวาระอยู่ในตำแหน่งคราวละหกปี[๒]
ก่อนครบวาระการดำรงตำแหน่งของกรรมการวิชาการไม่น้อยกว่าหกสิบวันให้ดำเนินการเพื่อให้มีการแต่งตั้งกรรมการวิชาการขึ้นใหม่เพื่อดำรงตำแหน่งแทนกรรมการวิชาการซึ่งพ้นจากตำแหน่งตามวาระ
กรรมการวิชาการซึ่งพ้นจากตำแหน่งอาจได้รับแต่งตั้งอีกได้
ในกรณีที่มีการแต่งตั้งกรรมการวิชาการในระหว่างที่กรรมการวิชาการซึ่งแต่งตั้งไว้แล้วยังมีวาระอยู่ในตำแหน่ง
ไม่ว่าจะเป็นการแต่งตั้งเพิ่มขึ้นหรือแต่งตั้งซ่อม
ให้ผู้ได้รับแต่งตั้งนั้นอยู่ในตำแหน่งเท่ากับวาระที่เหลืออยู่ของคณะกรรมการวิชาการซึ่งแต่งตั้งไว้แล้วนั้น

ข้อ
๓  นอกจากการพ้นจากตำแหน่งตามวาระแล้ว
กรรมการวิชาการพ้นจากตำแหน่งเมื่อ
๓.๑
ตาย
๓.๒
ลาออก
๓.๓
คณะกรรมการมาตรฐานสินค้าเกษตรให้ออก
เพราะมีความประพฤติเสื่อมเสียบกพร่องหรือไม่สุจริตต่อหน้าที่หรือหย่อนความสามารถ
๓.๔
ขาดคุณสมบัติหรือมีลักษณะต้องห้ามตามข้อ ๑
ในกรณีที่กรรมการวิชาการพ้นจากตำแหน่งก่อนวาระและยังมิได้แต่งตั้งกรรมการวิชาการแทนตำแหน่งที่ว่างให้กรรมการที่เหลืออยู่ปฏิบัติหน้าที่ต่อไปได้

ข้อ
๔  การประชุมของคณะกรรมการ
ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
จึงจะเป็นองค์ประชุม
การประชุมของคณะกรรมการ
ให้ประธานกรรมการทำหน้าที่ประธานในที่ประชุม ถ้าประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้
ให้กรรมการที่มาประชุมเลือกกรรมการคนหนึ่งทำหน้าที่ประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ทั้งนี้
ตั้งแต่บัดนี้เป็นต้นไป

ประกาศ
ณ วันที่ ๒๗ มกราคม พ.ศ. ๒๕๕๒
ธีระ  วงศ์สมุทร
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร

ประกาศคณะกรรมการมาตรฐานสินค้าเกษตร
เรื่อง คุณสมบัติ ลักษณะต้องห้าม วาระการดำรงตำแหน่ง การพ้นจากตำแหน่งการประชุม และการดำเนินงานของคณะกรรมการวิชาการ
(ฉบับที่ ๒) พ.ศ. ๒๕๖๑[๓]

ปุณิกา/จัดทำ
๘ กันยายน ๒๕๖๑

ปริญสินีย์/ตรวจ
๑๙ พฤศจิกายน
๒๕๖๑

[๑]
ราชกิจจานุเบกษา เล่ม ๑๒๖/ตอนพิเศษ ๙๑ ง/หน้า ๑๐/๒๙ มิถุนายน ๒๕๕๒

[๒] ข้อ ๒
วรรคหนึ่ง แก้ไขเพิ่มเติมโดยประกาศคณะกรรมการมาตรฐานสินค้าเกษตร เรื่อง คุณสมบัติ
ลักษณะต้องห้าม วาระการดำรงตำแหน่ง การพ้นจากตำแหน่งการประชุม
และการดำเนินงานของคณะกรรมการวิชาการ (ฉบับที่ ๒) พ.ศ. ๒๕๖๑

[๓]
ราชกิจจานุเบกษา เล่ม ๑๓๕/ตอนพิเศษ ๑๐๙ ง/หน้า ๒๒/๑๕ พฤษภาคม ๒๕๖๑